b"\n_START_ARTICLE_\nTheresa May\n_START_SECTION_\nCarier\xc4\x83\n_START_PARAGRAPH_\nS-a n\xc4\x83scut \xc3\xaen 1956 \xc3\xaen Eastbourne, Sussex. Tat\xc4\x83l s\xc4\x83u, reverendul Hubert Brasier, era un vicar anglican. _NEWLINE_A studiat la Holton Park Girls' Grammar School, apoi la St Hugh's College de Oxford, absolvind \xc3\xaen 1977, unde l-a \xc3\xaent\xc3\xa2lnit pe viitorul ei so\xc8\x9b, Philip May. _NEWLINE_\xc8\x98i-a \xc3\xaenceput cariera la banca Angliei, apoi a lucrat la Association for Payment Clearing Service (Asocia\xc8\x9bia pentru Servicii de Execu\xc8\x9bie de Pl\xc4\x83\xc8\x9bi), o asocia\xc8\x9bie profesional\xc4\x83 pentru societ\xc4\x83\xc8\x9bii de pl\xc4\x83\xc8\x9bi prin card de credit. Din 1986 p\xc3\xa2n\xc4\x83 \xc3\xaen 1994 a fost \xc8\x99i consilier local conservator pentru burgul londonez Merton. A fost aleas\xc4\x83 MP pentru Maidenhead din cadrul alegerilor generale din 1997 \xc8\x99i a devenit purt\xc4\x83tor de cuv\xc3\xa2nt fantom\xc4\x83 pentru \xc8\x99coli, persoanele cu handicap \xc8\x99i femei \xc3\xaen echipa de opozi\xc8\x9bie lui William Hague. Apoi a ocupat diferite pozi\xc8\x9bii fantom\xc4\x83 sub conducerea lui Iain Duncan Smith, al lui Michael Howard \xc8\x99i al lui David Cameron. \xc3\x8en 2002 a devenit prima femeie pre\xc8\x99edinte a Partidului Conservator \xc8\x99i s-a al\xc4\x83turat consiliului privat al Majest\xc4\x83\xc8\x9bii Sale. \xc3\x8en 2005, a devenit liderul fantom\xc4\x83 al Camerei Comunelor._NEWLINE_\xc3\x8en luna mai 2010 a fost numit\xc4\x83 Ministru de Interne (Home Secretary) \xc8\x99i Ministru al Femeilor \xc8\x99i Egalit\xc4\x83\xc8\x9bii \xc3\xaen guvernul lui David Cameron. Astfel a devenit cea de-a patra femeie care a ocupat una dintre cele mari demnit\xc4\x83\xc8\x9bi de stat (Great Offices of State), dup\xc4\x83 Margaret Thatcher, Margaret Beckett \xc8\x99i Jacqui Smith. Este \xc8\x99i ministrul de interne cu cea mai mare vechime din ultimii 50 de ani. La acest post s-a ocupat de poli\xc8\x9bie, siguran\xc8\x9b\xc4\x83 na\xc8\x9bional\xc4\x83 \xc8\x99i imigra\xc8\x9bie. A introdus ni\xc8\x99te venituri minime pentru ca lucr\xc4\x83torii non-UE s\xc4\x83 r\xc4\x83m\xc3\xa2n\xc4\x83 \xc3\xaen Regatul Unit. A \xc3\xaencercat s\xc4\x83 limiteze libera circula\xc8\x9bie a persoanelor din cadrul ridic\xc4\x83rii restric\xc8\x9biilor pe pia\xc8\x9ba muncii pentru rom\xc3\xa2ni \xc8\x99i bulgari, dar a trebuit s\xc4\x83 renun\xc8\x9be la proiectul unui plafon privind num\xc4\x83rul de imigran\xc8\x9bi din Uniunea European\xc4\x83.  I-a deportat pe predicatorii radicali Abu Qatada \xc8\x99i Abu Hamza \xc8\x99i a interzis intrarea \xc3\xaen Regatul Unit a altor clerici musulmani acuza\xc8\x9bi de instigare la ur\xc4\x83. _NEWLINE_\xc3\x8en cadrul referendumului privind apartenen\xc8\x9ba Regatului Unit la Uniunea European\xc4\x83, s-a pronun\xc8\x9bat pentru r\xc4\x83m\xc3\xa2nere, dar a pledat pentru ie\xc8\x99irea din Conven\xc8\x9bia European\xc4\x83 a Drepturilor Omului. \xc3\x8en iunie 2016 \xc8\x99i-a anun\xc8\x9bat candidatura la conducerea Partidului Conservator dup\xc4\x83 demisia lui David Cameron. Dup\xc4\x83 ce Boris Johnson, Michael Gove \xc8\x99i Andrea Leadsom s-au retras succesiv din curs\xc4\x83, a r\xc4\x83mas singura candidat\xc4\x83. A fost numit\xc4\x83 prim-ministru al Regatului Unit pe 13 iulie 2016."